**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2019-07-23 Nr. TAR-64

Posėdis vyksta 2019-07-16. Pradžia 13.00 val.

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Vaida Žvikienė, Jurij Šeršniov, Arvydas Vaitkus. Nedalyvauja Ligita Girskienė, Artūras Razbadauskas.

Posėdyje dalyvaujančių komiteto narių ir svečių sąrašai (priedai 1, 2) pridedami.

Dėl darbotvarkės.

K. Bagdonas siūlo papildyti darbotvarkę klausimais:

1. BĮ Klaipėdos miesto globos namų vadovo ataskaita.

2. Dėl sprendimo pirkti nekilnojamąjį daiktą savivaldybės nuosavybėn patvirtinimo.

Darbotvarkė patvirtinta (už-5).

DARBOTVARKĖ:

1. Dėl Europos jaunimo sostinės tarybos nuostatų patvirtinimo. Pranešėja A. Andruškevičiūtė.

2. Atstovo delegavimas į tautinių kultūrų centrą. Pranešėja E. Deltuvaitė.

3. Dėl atleidimo nuo socialinio būsto nuomos mokesčio mokėjimo. Pranešėja D. Netikšienė.

4. Dėl savivaldybės būsto nuomos sąlygų pakeitimo. Pranešėja D. Netikšienė.

5. Dėl socialinio būsto nuomos sąlygų pakeitimo. Pranešėja D. Netikšienė.

6. Dėl sutikimo pertvarkyti Klaipėdos miesto savivaldybės įmonę „Debreceno vaistinė“ į uždarąją akcinę bendrovę. Pranešėjas E. Simokaitis.

7. Dėl nekilnojamojo daikto pirkimo savivaldybės nuosavybėn ir jo perdavimo valdyti, naudoti ir disponuoti patikėjimo teise. Pranešėjas E. Simokaitis.

8. Dėl savivaldybės būsto pardavimo. Pranešėjas E. Simokaitis.

9. Dėl sprendimo pirkti nekilnojamąjį daiktą savivaldybės nuosavybėn patvirtinimo. Pranešėjas E. Simokaitis.

10. Dėl Klaipėdos miesto savivaldybės narkotikų kontrolės komisijos sudarymo. Pranešėja R. Perminienė.

11. Dėl Klaipėdos miesto savivaldybės bendruomenės sveikatos tarybos sudarymo. Pranešėja R. Perminienė

12. Dėl Klaipėdos miesto savivaldybės tarybos 2008 m. gruodžio 23 d. sprendimo [Nr. T2-416](http://www.infolex.lt/klaipeda/Default.aspx?Id=3&DocId=129503) „Dėl Asmenims su sunkia negalia dienos socialinės globos asmens namuose skyrimo, teikimo ir mokėjimo tvarkos aprašo patvirtinimo“ pakeitimo. Pranešėja A. Liesytė.

13. Dėl Klaipėdos miesto savivaldybės tarybos 2015 m. gegužės 28 d. sprendimo Nr. T2-103 „Dėl nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašo patvirtinimo“ pakeitimo. Pranešėja A. Liesytė.

14. BĮ Klaipėdos miesto globos namų vadovo ataskaita. Pranešėja A. Liesytė.

15. Dėl pritarimo Klaipėdos miesto savivaldybės 2013–2020 metų strateginio plėtros plano įgyvendinimo 2018 metais ataskaitai. Pranešėja I. Butenienė.

1. SVARSTYTA. Europos jaunimo sostinės tarybos nuostatų patvirtinimas.

Pranešėja – A. Andruškevičiūtė. Sako, kad sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 6 dalimi ir atsižvelgiant į Klaipėdos miesto savivaldybės tarybos 2018 m. rugsėjo 27 d. sprendimą Nr. T2-197 ‚,Dėl pritarimo Klaipėdos miesto savivaldybės paraiškai Europos jaunimo sostinės 2021 m. titului gauti“ ir Klaipėdos miesto savivaldybės tarybos 2019 m. balandžio 12 d. sprendimą Nr. T2-98 „Dėl pritarimo Europos jaunimo forumo ir Klaipėdos miesto savivaldybės bendradarbiavimo dėl Europos jaunimo sostinės 2021 m. titulo sutarties projektui“. Remiantis Europos jaunimo sostinės 2021 m. paraiška yra numatyta įsteigti projekto laikotarpiui Europos jaunimo sostinės tarybą.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

2. SVARSTYTA. Atstovo delegavimas į Tautinių kultūrų centrą.

Pranešėja – E. Deltuvaitė. Prašo deleguoti 1 atstovą į Tautinių kultūrų centro tarybą.

K. Bagdonas prašo būti deleguojamas į tarybą.

NUTARTA. Deleguoti į Tautinių kultūrų centro tarybą Kazį Bagdoną.

BALSUOTA: už – 5, prieš – 0, susilaiko – 0.

3. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – D. Netikšienė. Siūlo nuo 2019 m. liepos 1 d. iki 2019 m. gruodžio 31 d. atleisti nuo socialinio būsto (duomenys neskelbtini), Klaipėdoje, nuomos mokesčio mokėjimo šio būsto nuomininkę N. S.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

4. SVARSTYTA. Savivaldybės būsto nuomos sąlygų pakeitimas.

Pranešėja – D. Netikšienė. Siūlo patenkinti savivaldybės būstų (duomenys neskelbtini), Klaipėdoje,(duomenys neskelbtini), Klaipėdoje, bei (duomenys neskelbtini*)*, Klaipėdoje nuomininkų E. B., V. B., I. M. prašymus pakeisti nuomos sąlygas ir nuomoti jiems būstus socialinio būsto sąlygomis. Teisę į būsto nuomos sąlygų pakeitimą nuomininkai pagrindė pateiktomis Metinėmis gyventojo (šeimos) turto deklaracijomis už praėjusius kalendorinius 2018 metus.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

5. SVARSTYTA. Socialinio būsto nuomos sąlygų pakeitimas.

Pranešėja – D. Netikšienė. Siūlo patenkinti savivaldybės socialinio būsto (duomenys neskelbtini), Klaipėdoje, nuomininkės N. G. prašymą pakeisti nuomos sąlygas, nes pagal 2018 metų Metinės gyventojo (šeimos) deklaracijos duomenis jos deklaruotas turtas daugiau kaip 25 proc. viršija Paramos būstui įsigyti ar išsinuomoti įstatymo (toliau-Įstatymas) 11 straipsnio 2 dalyje nustatytus pajamų dydžius teisei į socialinio būsto nuomą pagrįsti. Dėl šios priežasties teisę nuomotis būstą socialinio būsto nuomos sąlygomis ši nuomininkė prarado.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

6. SVARSTYTA. Sutikimas pertvarkyti Klaipėdos miesto savivaldybės įmonę „Debreceno vaistinė“ į uždarąją akcinę bendrovę.

Pranešėjas – E. Simokaitis. Teigia, kad siekiama pradėti vykdyti Klaipėdos miesto savivaldybei nuosavybės teise priklausančios Savivaldybės įmonės „Debreceno vaistinė“ (į.k. 140786882, adresas Taikos pr. 101, Klaipėda), pertvarkymo į uždarąją akcinę bendrovę procedūras.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

7. SVARSTYTA. Nekilnojamojo daikto pirkimas savivaldybės nuosavybėn ir jo perdavimas valdyti, naudoti ir disponuoti patikėjimo teise.

Pranešėjas – E. Simokaitis. Pažymi, kadįgyvendinant Perėjimo nuo institucinės globos prie šeimoje ir bendruomenėje teikiamų paslaugų neįgaliems ir likusiems be tėvų globos vaikams 2014–2020 metų veiksmų planą, patvirtintą Lietuvos Respublikos socialinės apsaugos ir darbo ministro 2014 m. vasario 14 d. įsakymu Nr. A1‑83, ir vadovaujantis Lietuvos Respublikos socialinės apsaugos ir darbo ministro 2015 m. gegužės 5 d. įsakymu Nr. A1-271 „Dėl atrinktų pertvarkai stacionarių socialinės globos įstaigų ir sutrikusio vystymosi kūdikių namų sąrašo patvirtinimo“, BĮ Klaipėdos vaikų globos namai „Rytas“ yra atrinkti pertvarkai.

Sako, kad sprendimo projekto tikslas – pavesti Klaipėdos miesto savivaldybės administracijos direktoriui organizuoti buto Dariaus ir Girėno g. 17-2, Klaipėdoje (unikalus Nr. 2193-6003-1014:0002, bendras plotas – 120,27 kv. metro), pirkimo procedūras.

J. Šeršniov teigia, kad nepritaria sprendimo projektui, kadangi buto pirkimui skiriama labai didelė suma.

NUTARTA. Pritarti pateiktam sprendimo projektui.

BALSUOTA: už – 4, prieš – 1, susilaiko – 0.

8. SVARSTYTA. Savivaldybės būsto pardavimas.

Pranešėjas – E. Simokaitis. Teigia, kad šiuo sprendimu siekiama įgyvendinti savivaldybės būsto nuomininkės prašymą dėl leidimo įsigyti nuomojamą savivaldybei nuosavybės teise priklausantį būstą, atlikti pardavimo procedūras.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

9. SVARSTYTA. Sprendimas pirkti nekilnojamąjį daiktą savivaldybės nuosavybėn patvirtinimo.

Pranešėjas – E. Simokaitis. Pažymi, kad sprendimo projekto tikslas – pavesti Klaipėdos miesto savivaldybės administracijos direktoriui organizuoti buto Laukininkų g. 4-93, Klaipėdoje, pirkimo procedūras. Butas įsigyjamas įgyvendinant Politinių kalinių ir tremtinių bei jų šeimų sugrįžimo į Lietuvą ir jų aprūpinimo gyvenamosiomis patalpomis programą.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

10. SVARSTYTA. Klaipėdos miesto savivaldybės narkotikų kontrolės komisijos sudarymas.

Pranešėja – R. Perminienė. Sako, kad įgyvendinant Savivaldybės tarybos kompetenciją, Klaipėdos miesto savivaldybėje turi veikti jai teisės aktų priskirtais klausimais Narkotikų kontrolės komisija.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

11. SVARSTYTA. Klaipėdos miesto savivaldybės bendruomenės sveikatos tarybos sudarymas.

Pranešėja – R. Perminienė. Informuoja, kad įgyvendinant Lietuvos Respublikos sveikatos sistemos įstatymo 63 straipsnio 6 punktą bei 69 straipsnį, Klaipėdos miesto savivaldybėje turi veikti jai teisės aktų priskirtais klausimais Bendruomenės sveikatos taryba. Parengto Klaipėdos miesto savivaldybės tarybos sprendimo projekto tikslas – sudaryti Savivaldybės bendruomenės sveikatos tarybą.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

12. SVARSTYTA. Klaipėdos miesto savivaldybės tarybos 2008 m. gruodžio 23 d. sprendimo [Nr. T2-416](http://www.infolex.lt/klaipeda/Default.aspx?Id=3&DocId=129503) „Dėl Asmenims su sunkia negalia dienos socialinės globos asmens namuose skyrimo, teikimo ir mokėjimo tvarkos aprašo patvirtinimo“ pakeitimas.

Pranešėja – A. Liesytė. Teigia, kad sprendimu, dėl pasikeitusių teisės aktų, keičiamas Asmenims su sunkia negalia dienos socialinės globos asmens namuose skyrimo, teikimo ir mokėjimo tvarkos aprašas (toliau – Aprašas). Pasikeitus teisėms aktams, reglamentuojantiems dienos socialinės globos paslaugų teikimą, keičiamas tvarkos aprašas. Teisės aktuose pasikeitė sąvokos, kurios apibrėžia kas yra asmuo su sunkia negalia, todėl keičiami 4.2.1 ir 4.2.2. papunkčiai. 5 punktas keičiamas, nes savivaldybė turi užtikrinti socialinių paslaugų teikimą savo teritorijos gyventojams, todėl tikslinama, kokioje teritorijoje gyvenantiems asmenims skiriama dienos socialinė globa asmens namuose. Ministerijos patvirtintos naujos normos dėl dienos socialinė globos asmens namuose teikimo trukmės nuo 2 val. per dieną iki 10 val., atsižvelgiant į šį pakeitimą, keičiamas 20 punktas. Aprašo 6.4 ir 6.5 papunkčiai bei 7 ir 19 punktai keičiami, nes NDNT ir kitos tarnybos aktualius duomenis savivaldybėms teikia per Socialinės paramos šeimai informacinę sistemą (SPIS), duomenys perduodami tiesiogiai ir asmenims nebereikia pateikti kai kurių dokumentų originalų. Pasikeitus teisės aktams buvo panaikintos registracijos kortelės, dėl šios priežasties naikinamas ir 15 punktas. Išplečiamos sąlygos dėl kurių asmuo gali atidėti dienos socialinės globos asmens namuose paslaugų gavimo terminą (17 punktas). Atsižvelgiant į klientų poreikius bei siekiant užtikrinti visapusiškas ir kokybiškas paslaugas asmenims su sunkia negalia jos papildytos naujomis paslaugų rūšimis (21.11 ir 21.12 papunkčiai). Įstaigos teikiančios socialines paslaugas turi patvirtintas vidines tvarkas, todėl keičiami 29, 30, 31, 32 ir 44 punktai suteikiant daugiau galimybių pačioms įstaigoms reglamentuoti vidinių dokumentų administravimą.

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

13. SVARSTYTA. Klaipėdos miesto savivaldybės tarybos 2015 m. gegužės 28 d. sprendimo Nr. T2-103 „Dėl nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašo patvirtinimo“ pakeitimas.

Pranešėja – A. Liesytė. Sprendimo projekto tikslas – patikslinti nepanaudotų savivaldybės biudžeto lėšų, skirtų piniginei socialinei paramai nepasiturintiems gyventojams finansuoti, vykdant savarankiškąją savivaldybių funkciją, panaudojimą. Skiriant piniginę socialinę paramą nepasiturintiems gyventojams kasmet lieka nepanaudotų lėšų. Sprendimo projektas parengtas siekiant nustatyti, kaip ir kokioms kitoms socialinėms reikmėms (be socialinių pašalpų ir kompensacijų už būsto šildymą ir vandenį) gali būti naudojamos Klaipėdos mesto savivaldybės biudžeto lėšos, skirtos piniginei socialinei paramai skaičiuoti ir mokėti.

A. Vaitkus sako, kad gautas socialiai remtinų gyventojų prašymas dėl kompensacijos gavimo už namo remontą.

A. Liesytė teigia, kad šios gyventojos į Nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašo rėmimo tvarką nepatenka, tačiau rugsėjo mėnesį bus teikiamas sprendimo projektas (su pakeitimais) dėl Materialinės paramos teikimo tvarkos aprašo patvirtinimo, kuriame bus plečiamos sąlygos paramai gauti.

A. Vaitkus prašo rugsėjo mėnesį pateikti Materialinės paramos teikimo tvarkos aprašą.

NUTARTA:

13.1. Pritarti pateiktam sprendimo projektui.

13.2. Pateikti komitetui rugsėjo mėnesį Materialinės paramos teikimo tvarkos aprašą.

BALSUOTA: už – 5, prieš – 0, susilaiko – 0.

14. SVARSTYTA. BĮ Klaipėdos miesto globos namų vadovo ataskaita.

Pranešėja – A. Liesytė. Teigia, kad ataskaitą pateiks Klaipėdos miesto globos namų vadovas.

Ginter Harner pristato savo įstaigos vadovo ataskaitą, informuoja apie įstaigą, rezultatus, tikslus, problemas. Teigia, kad pagrindinė problema - trūksta senelių namų.

NUTARTA. Pritarti ataskaitai (bendru pritarimu).

15. SVARSTYTA. Pritarimas Klaipėdos miesto savivaldybės 2013–2020 metų strateginio plėtros plano įgyvendinimo 2018 metais ataskaitai.

Pranešėja – I. Butenienė. Teigia, kad vadovaujantis 2016 m. birželio 23 d. sprendimu Nr. T2-157 patvirtinta Klaipėdos miesto plėtros strateginio plano priežiūros metodika, atlikta KSP įgyvendinimo 2018 m. stebėsena – surinkti duomenys iš KSP dalių vykdytojų, atlikta plano įgyvendinimo pažangos analizė ir surinkti duomenys apie kiekybinių bei kokybinių vizijos, tikslų, uždavinių ir priemonių rodiklių pasiekimo lygį. Priemonių rodiklių pagalba kontroliuojamas KSP priemonių įgyvendinimas, o analizuojant vizijos, tikslų ir uždavinių rodiklių reikšmes įvertinamas įgyvendinamų priemonių poveikis atskiroms miesto sritims.

Pažymi, kad Savivaldybės tarybos 2013 m. balandžio 26 d. sprendimu Nr. T2-79 patvirtintas ilgalaikis planavimo dokumentas – Klaipėdos miesto savivaldybės 2013–2020 metų strateginis plėtros planas. Dokumente išskirti 3 miesto plėtros prioritetai: 1) sveika, sumani ir saugi bendruomenė; 2) tvari urbanistinė raida; 3) miesto konkurencingumo didinimas. Prioritetams įgyvendinti suformuluota 14 tikslų, 43 uždaviniai ir 2018 m. – 250 priemonių. Nurodyti priemonių įgyvendinimo rodikliai, terminai bei vykdytojai.

Sako, kad sprendimo projektą, kuriuo tvirtinama ilgalaikio plano ataskaita, sudaro 3 dalys: vizijos rodikliai(vizijos rodikliai parodo KSP veiksmų įgyvendinimo poveikį trijų pagrindinių miesto sektorių – visuomenės, ekonomikos ir aplinkos – raidai ir artėjimą prie vizijos), tikslų-uždavinių rodikliai(šie rodikliai parodo, kaip sekasi įgyvendinti tikslus ir uždavinius), priemonių įgyvendinimo rodikliai(šie rodikliai apibūdina konkrečios priemonės įgyvendinimą).

NUTARTA. Pritarti pateiktam sprendimo projektui.

BALSUOTA: už – 5, prieš – 0, susilaiko – 0.

Posėdis baigėsi 14.20 val.

Posėdžio pirmininkas Kazys Bagdonas

Posėdžio sekretorė Lietutė Demidova